
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 119 

25 Μαίου 2011 


ΑΠΟΦΑΣΕΙΣ 

ΤΗΣ ΟΛΟΜ ΕΛΕΙΑΣ ΤΗ Σ ΒΟΥΛΗΣ 

Αριθμ. πρωτ. 4737/διεκπ. 3255 

Περί δημοσιεύσεως στην Εφημερίδα της Κυβερνήσεως 
αποφάσεως της Ολομέλειας της Βουλής «Για την 
τροποποίηση διατάξεων του Κανονισμού της Βου¬ 
λής (Μέρος Κοινοβουλευτικό)». 

Ο ΠΡΟΕΔΡΟΣ 

ΤΗΣ ΒΟΥΛΗΣ ΤΩΝ ΕΛΛΗΝΩΝ 

Έχοντας υπόψη: 

1. Το άρθρο 65 παρ. 1 του Συντάγματος και το άρθρο 118 
παρ. 3 του Κανονισμού της Βουλής (Μέρος Κοινοβουλευ¬ 
τικό) σε συνδυασμό με το άρθρο 103 (πρώην άρθρο 91) 
του Κανονισμού της Βουλής (Μέρος Β' - ΦΕΚ 51 
Α'/10.4.1997), όπως ισχύει. 

2. Την από 10 Μαίου 2011 πρόταση του Προέδρου της 
Βουλής. 

3. Την από 12 Μαίου 2011 έκθεση της επί του Κανονι¬ 
σμού της Βουλής Επιτροπής. 

4. Την κατά την ΡΛΔ' συνεδρίαση της 16 ης Μαίου 2011, 
απόφαση της Ολομέλειας της Βουλής των Ελλήνων, 
κατά την οποία ψηφίστηκε η από 10 Μαίου 2011 πρό¬ 
ταση του Προέδρου της Βουλής «Για την τροποποίηση 
διατάξεων του Κανονισμού της Βουλής (Μέρος Κοινο¬ 
βουλευτικό)», παραγγέλλουμε: 

Τη δημοσίευση στην Εφημερίδα της Κυβερνήσεως της 
αποφάσεως αυτής, που έχει ως εξής: 

ΑΠΟΦΑΣΗ ΤΗΣ ΟΛΟΜΕΛΕΙΑΣ 

ΤΗΣ ΒΟΥΛΗΣ ΤΩΝ ΕΛΛΗΝΩΝ 

Γ ια την τροποποίηση διατάξεων του Κανονισμού 
της Βουλής (Μέρος Κοινοβουλευτικό) 

Άρθρο 1 

Στο άρθρο 31Β του Κανονισμού της Βουλής προστί¬ 
θεται τελευταίο εδάφιο ως εξής: 

«...Η επιτροπή έχει την εξουσία συλλογής πληροφοριών 
και εγγράφων, όπως και κλήσης και εξέτασης προσώ¬ 
πων με ανάλογη εφαρμογή των άρθρων 146 και 147 του 
Κανονισμού.» 


Άρθρο 2 

Στο τέλος της παραγράφου 3 του άρθρου 154 του 
Κανονισμού της Βουλής προστίθεται εδάφιο ως εξής: 

«...Με την κατάθεση της πρότασης προς άσκηση δί¬ 
ωξης μπορεί να προταθεί από τους Βουλευτές που 
την υπογράφουν η ανάθεση από τη Βουλή σε τριμελές 
γνωμοδοτικό συμβούλιο του ελέγχου των στοιχείων 
της κατηγορίας και της αξιολόγησης της ουσιαστικής 
βασιμότητάς τους.». 

Άρθρο 3 

Στο άρθρο 155 του Κανονισμού της Βουλής οι παρά¬ 
γραφοι 2 και 3 καταργούνται και αντικαθίστανται με 
τις ακόλουθες νέες, προστίθενται οι ακόλουθες νέες 
παράγραφοι 4, 5 και 6, οι ισχύουσες παράγραφοι 4, 5, 6 
και 7 αναριθμούνται σε 7, 8, 9 και 10 και τροποποιούνται 
ως ακολούθως, και οι ισχύουσες παράγραφοι 8, 9 και 
10 αναριθμούνται σε 11,12 και 13: 

«2. Αμέσως μετά την κατάθεσή της, η πρόταση άσκη¬ 
σης δίωξης ανακοινώνεται στην Ολομέλεια της Βουλής, 
τυπώνεται και διανέμεται στους Βουλευτές μαζί με την 
τυχόν κατατεθείσα πρόταση των Βουλευτών που υπο¬ 
γράφουν την πρόταση άσκησης δίωξης για ανάθεση 
σε τριμελές γνωμοδοτικό συμβούλιο του ελέγχου των 
στοιχείων της κατηγορίας και της αξιολόγησης της 
ουσιαστικής βασιμότητάς τους. 

3. Αν δεν κατατεθεί, μαζί με την πρόταση δίωξης, 
πρόταση για ανάθεση σε τριμελές γνωμοδοτικό συμ¬ 
βούλιο του ελέγχου των στοιχείων της κατηγορίας και 
της αξιολόγησης της ουσιαστικής βασιμότητάς τους, 
μπορεί να ζητηθεί αυτή με πρόταση που κατατίθεται 
εγγράφως από τουλάχιστον τριάντα (30) Βουλευτές, 
εντός επτά (7) ημερών από την ανακοίνωση της πρό¬ 
τασης άσκησης δίωξης. 

Αν την πρόταση άσκησης δίωξης δεν συνοδεύει πρό¬ 
ταση για ανάθεση σε τριμελές γνωμοδοτικό συμβούλιο 
του ελέγχου των στοιχείων της κατηγορίας και της 
αξιολόγησης της ουσιαστικής βασιμότητάς τους, και 
αν εντός της προθεσμίας του πρώτου εδαφίου αυτής 
της παραγράφου δεν κατατεθεί τέτοια πρόταση, ο 
Πρόεδρος της Βουλής εγγράφει την πρόταση άσκησης 
δίωξης σε ειδική ημερήσια διάταξη εντός δεκαπέντε 
(15) ημερών μετά τη λήξη της προθεσμίας αυτής. Σε 
περίπτωση που κατατεθεί, εντός της προθεσμίας του 

πρώτου εδαφίου αυτής της παραγράφου, πρόταση για 
ανάθεση σε τριμελές γνωμοδοτικό συμβούλιο του ελέγ¬ 
χου των στοιχείων της κατηγορίας και της αξιολόγησης 
της ουσιαστικής βασιμότητάς τους, ο Πρόεδρος της 
Βουλής την εγγράφει σε ειδική ημερήσια διάταξη εντός 
των δεκαπέντε (15) ημερών που έπονται της κατάθεσής 
της. Με την απόφαση της Βουλής που δέχεται την πρό¬ 
ταση σύστασης γνωμοδοτικού συμβουλίου, τάσσεται 
προθεσμία για τη διενέργεια του ελέγχου και την παρά¬ 
δοση της γνωμοδότησης στον Πρόεδρο της Βουλής. 

Σε περίπτωση απόρριψης από τη Βουλή της πρότασης 
για ανάθεση σε τριμελές γνωμοδοτικό συμβούλιο του 
ελέγχου των στοιχείων της κατηγορίας και της αξιολό¬ 
γησης της ουσιαστικής βασιμότητάς τους, ο Πρόεδρος 
της Βουλής εγγράφει την πρόταση δίωξης σε ειδική 
ημερήσια διάταξη εντός δεκαπέντε (15) ημερών μετά την 
έκδοση της απορριπτικής απόφασης της Βουλής.». 

«4. Το γνωμοδοτικό συμβούλιο της προηγούμενης πα¬ 
ραγράφου συγκροτείται από έναν αντεισαγγελέα του 
Αρείου Πάγου και δυο εισαγγελείς εφετών, οι οποίοι 
κληρώνονται, με τους αναπληρωματικούς τους, σε δη¬ 
μόσια συνεδρίαση της Ολομέλειας της Βουλής, που 
προσκαλείται ειδικά για το λόγο αυτό, μεταξύ όλων των 
αντεισαγγελέων του Αρείου Πάγου και όλων των εισαγ¬ 
γελέων εφετών που υπηρετούν στην Εισαγγελία Εφετών 
Αθηνών. Για τη διενέργεια της κλήρωσης ο Υπουργός 
Δικαιοσύνης, Διαφάνειας και Ανθρωπίνων Δικαιωμάτων 
αποστέλλει στον Πρόεδρο της Βουλής κατάλογο των 
ανωτέρω δικαστικών λειτουργών, που υπηρετούν στην 
Εισαγγελία του Αρείου Πάγου και την Εισαγγελία Εφε¬ 
τών Αθηνών. Κατά τα λοιπά εφαρμόζονται αναλόγως οι 
διατάξεις του άρθρου 158. 

5. Η γνωμοδότηση του τριμελούς συμβουλίου παρα- 
δίδεται στον Πρόεδρο της Βουλής, ανακοινώνεται στην 
Ολομέλεια και διανέμεται στους Βουλευτές. Μετά την 
ανακοίνωση της γνωμοδότησης, οι ίδιοι Βουλευτές που 
είχαν υποβάλει την πρόταση για την άσκηση δίωξης μπο¬ 
ρούν εντός επτά ημερών να την αποσύρουν, οπότε παύει 
η πρόοδος της διαδικασίας επί της προτάσεως αυτής 
ή να την τροποποιήσουν λαμβάνοντας υπόψη τη γνω¬ 
μοδότηση. Ο Πρόεδρος της Βουλής εγγράφει σε ειδική 
ημερήσια διάταξη την πρόταση άσκησης δίωξης μέσα σε 
επτά ημέρες από την άπρακτη παρέλευση της ανωτέρω 
προθεσμίας ή την τροποποίηση της πρότασης. 

6. Κατά τη διάρκεια της συζήτησης της πρότασης για 
την άσκηση δίωξης καθώς και της σύστασης τριμελούς 
γνωμοδοτικού συμβουλίου, η Βουλή μπορεί να επιτρέψει 
την εμφάνιση ενώπιον της του προσώπου κατά του 
οποίου στρέφεται η πρόταση προκειμένου να ακούσει 
τις απόψεις του. Σε κάθε περίπτωση, το πρόσωπο αυτό 
έχει δικαίωμα να υποβάλει στη Βουλή έγγραφο υπόμνη¬ 
μα, που καταχωρίζεται στα Πρακτικά.». 

«7. Η συζήτηση για όλα τα θέματα που αναφέρονται 
στο άρθρο 86 του Συντάγματος και του άρθρου αυτού 
διεξάγεται με ανάλογη εφαρμογή του άρθρου 137 παρ. 2 
του Κανονισμού της Βουλής. 

8. Η ψηφοφορία για όλα τα ζητήματα του άρθρου 86 
του Συντάγματος και του άρθρου αυτού είναι μυστική. 
Σε αυτή δεν μετέχει εκείνος κατά του οποίου στρέφεται 
η πρόταση άσκησης δίωξης, αν είναι Βουλευτής. 


9. Η απόφαση για τη συγκρότηση επιτροπής ή τη 
σύσταση του τριμελούς γνωμοδοτικού συμβουλίου λαμ- 
βάνεται με απόλυτη πλειοψηφία του όλου αριθμού των 
Βουλευτών, άλλως η οικεία πρόταση απορρίπτεται. 

10. Αν η Βουλή αποφασίσει να μη συγκροτηθεί ειδική 
κοινοβουλευτική επιτροπή, δεν μπορεί να υποβληθεί 
νέα πρόταση άσκησης δίωξης στηριζόμενη στα ίδια 
πραγματικά περιστατικά.». 

Άρθρο 4 

Στο άρθρο 156 του ΚτΒ καταργούνται τα δυο τε¬ 
λευταία εδάφια της παρ. 1 και οι παράγραφοι 4 και 5 
αντικαθίστανται ως εξής: 

«4. Η Επιτροπή έχει όλες τις αρμοδιότητες του εισαγ¬ 
γελέα πρωτοδικών όταν αυτός ενεργεί προκαταρκτική 
εξέταση και μπορεί να αναθέτει σε εισαγγελέα πλημμε- 
λειοδικών ή εφετών την ενέργεια ειδικότερων πράξεων 
σχετικών με το αντικείμενο της προκαταρκτικής εξέτα¬ 
σης. Κατά την προκαταρκτική εξέταση, εκείνος κατά του 
οποίου στρέφεται η πρόταση δίωξης καλείται από την 
Επιτροπή να δώσει εξηγήσεις. Όταν η αξιόποινη πρά¬ 
ξη για την οποία διενεργείται προκαταρκτική εξέταση 
συνεπάγεται για τον Υπουργό οικονομικά οφέλη, κατά 
την έννοια του άρθρου 76 παρ. 1 του Ποινικού Κώδικα, 
η Επιτροπή διατάσσει την κατάσχεσή τους. 

5. Το πόρισμα της Επιτροπής πρέπει να είναι αιτιολο¬ 
γημένο και να περιέχει ιδίως τα πραγματικά περιστατικά 
και τα αποδεικτικά μέσα που οδηγούν σε αυτά, όπως 
προέκυψαν κατά την προκαταρκτική εξέταση, την υπαγω¬ 
γή των πραγματικών περιστατικών στις εφαρμοζόμενες 
ποινικές διατάξεις και σαφή πρόταση για την άσκηση ή 
μη της ποινικής δίωξης. Αιτιολογημένη πρέπει να είναι και 
η πρόταση της τυχόν μειοψηφίας, η οποία καταχωρίζεται 
σε χωριστό κεφάλαιο του ίδιου πορίσματος. Το πόρισμα 
της επιτροπής και το σχετικό αποδεικτικό υλικό υποβάλ¬ 
λονται στον Πρόεδρο της Βουλής, ο οποίος ανακοινώνει 
στη Βουλή την κατάθεσή τους.» 

Άρθρο 5 

1. Το τελευταίο εδάφιο της παραγράφου 2 του άρθρου 
157 αντικαθίσταται ως ακολούθως: 

«Το δεύτερο εδάφιο της παρ. 6 του άρθρου 155 εφαρ¬ 
μόζεται αναλόγως.». 

2. Στην παράγραφο 5 του άρθρου 157 προστίθενται 
δεύτερο και τρίτο εδάφια ως ακολούθως: 

«Στην περίπτωση απορρίψεως του πορίσματος, η τυ¬ 
χόν επιβληθείσα κατάσχεση περιουσιακών στοιχείων 
αίρεται αυτοδίκαια. Ο Πρόεδρος της Βουλής μπορεί να 
εκδώσει σχετική διαπιστωτική πράξη μετά από αίτηση 
του καθού η κατάσχεση ή των κληρονόμων του.». 

Άρθρο 6 
Έναρξη ισχύος 

Η ισχύς των διατάξεων αυτών αρχίζει από τη δημο¬ 
σίευσή τους στην Εφημερίδα της Κυβερνήσεως. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 19 Μάίου 2011 

Ο ΠΡΟΕΔΡΟΣ ΤΗΣ ΒΟΥΛΗΣ 

ΦΙΛΙΠΠΟΣ ΠΕΤΣΑΛΝΙΚΟΣ 

